Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την υπογραφή εκ μέρους της Ευρωπαϊκής Κοινότητας της σύμβασης σχετικά με τη διατήρηση και τη διαχείριση των αλιευτικών πόρων στον Νοτιοανατολικό Ατλαντικό

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Τα παράκτια κράτη του Νοτιοανατολικού Ατλαντικού έλαβαν το 1997 την πρωτοβουλία να κινήσουν τη διαδικασία προετοιμασίας για τη δημιουργία μιας νέας περιφερειακής οργάνωσης αλιείας (Οργάνωση Αλιείας Νοτιοανατολικού Ατλαντικού), της οποίας οι εργασίες θα έπρεπε να περατωθούν το Νοέμβριο του 2000 με την οριστικοποίηση του κειμένου της μελλοντικής σύμβασης.

Η Κοινότητα έχει συμφέροντα στον τομέα της αλιείας στον Νοτιοανατολικό Ατλαντικό και υποχρεούται, κατά συνέπεια, βάσει των όρων της σύμβασης των Ηνωμένων Εθνών για το δίκαιο της θαλάσσης, να συνεργάζεται με τα άλλα μέρη στον τομέα της διαχείρισης και διατήρησης των πόρων της περιοχής αυτής.

Η Κοινότητα συμμετείχε, ήδη από την αρχή, στη διαδικασία αυτή και διαδραμάτισε ενεργό και εποικοδομητικό ρόλο. Ύστερα από μία τελική συνεδρίαση της συντακτικής ομάδος η οποία προβλέπεται στις 11 Νοεμβρίου, η σύμβαση θα είναι έτοιμη προς υπογραφή κατά την διάρκεια μιας Διπλωματικής Συνδιάσκεψης της οποίας η ημερομηνία θα καθοριστεί.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την υπογραφή εκ μέρους της Ευρωπαϊκής Κοινότητας της σύμβασης σχετικά με τη διατήρηση και τη διαχείριση των αλιευτικών πόρων στον Νοτιοανατολικό Ατλαντικό

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 300 παράγραφος 2, πρώτη φράση,

την πρόταση της Επιτροπής [1],

[1] ΕΕ C της , σ. .

Εκτιμώντας τα εξής:

(1) Η Κοινότητα είναι αρμόδια για την θέσπιση μέτρων διατήρησης και διαχείρισης των αλιευτικών πόρων και για τη σύναψη συμφωνιών με άλλες χώρες ή διεθνείς οργανώσεις.

(2) Η Κοινότητα υπέγραψε τη σύμβαση των Ηνωμένων Εθνών για το δίκαιο της θαλάσσης, η οποία υποχρεώνει όλα τα κράτη μέλη και τη διεθνή κοινότητα να συνεργάζονται για τη διατήρηση και διαχείριση των βιολογικών πόρων της θάλασσας.

(3) Η Κοινότητα υπέγραψε τη συμφωνία με σκοπό την εφαρμογή των διατάξεων της σύμβασης των Ηνωμένων Εθνών για το δίκαιο της θαλάσσης της 10ης Δεκεμβρίου 1982 σχετικά με τη διατήρηση και διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων.

(4) Η έκτη σύσκεψη των παράκτιων κρατών και άλλων ενδιαφερομένων μερών για την μελλοντική σύμβαση σχετικά με τη διατήρηση και διαχείριση των αλιευτικών πόρων στον Νοτιοανατολικό Ατλαντικό παρουσίασε ένα σχέδιο κειμένου της μελλοντικής σύμβασης, το οποίο θα μπορούσε ωστόσο να αποτελέσει αντικείμενο προσαρμογών πριν την τυπική έγκρισή του.

(5) Στόχος της σύμβασης είναι να εξασφαλίσει την μακροπρόθεσμη διατήρηση και την βιώσιμη εκμετάλλευση των αλιευτικών πόρων στην ζώνη της σύμβασης μέσω της αποτελεσματικής εφαρμογής της.

(6) Δεδομένου ότι οι αλιείς της Κοινότητας ασκούν αλιευτικές δραστηριότητες που έχουν σχέση με τα αποθέματα της ζώνης την οποία αφορά η σύμβαση, είναι, κατά συνέπεια, προς το συμφέρον της Κοινότητας να διαδραματίσει αποτελεσματικό ρόλο στη θέση σε εφαρμογή της σύμβασης και είναι αναγκαίο, ως εκ τούτου, να προσχωρήσει η Κοινότητα στη σύμβαση.

ΑΠΟΦΑΣΙΖΕΙ:

Άρθρο μόνο

Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει, εξ ονόματος της Ευρωπαϊκής Κοινότητας τη σύμβαση για τη διατήρηση και τη διαχείριση των αλιευτικών πόρων στον Νοτιοανατολικό Ατλαντικό.

Βρυξέλλες,

Για το Συμβούλιο

Ο Πρόεδρος